Al fâs za avonde dûl sintî par television che si zuie il “derby del triveneto”, ma viodi che chel stes derby l’Udin lu piert cemût che lu à pierdût domenie al lasse cence peraulis. Cun di fat, dopo dôs partidis là che finalmentri e veve tornât a fâ viodi alc di bon – massime cuintri dal Milan – e cun chel e veve rivât a passâ il turni di Cope Italie e po a puartâ a cjase trê ponts pesantons in campionât, la formazion vuidade di Stramaccioni si cjate a palesâ di gnûf chei difiets tatics e di mentalitât che e à mostrât zaromai in tantis ocasions.
In chest sens e je emblematiche la sielte dal tecnic di tignî fûr Thereau: masse pôre di zuiâ al atac?
Cussì i blancs e neris a tachin masse sierâts indaûr e masse pôc indreçâts a imponi il lôr zûc indenant, intant che il Verona al à une manovre plui fluide e une convinzion plui fuarte, che lU puartin a rindisi pericolose des bandis di Karnezis cuntune conclusion cul cjâf di Moras, deviade di Hertaux in maniere insidiose pal puartîr.
Il pericul passât al fâs sunâ la svearine pe scuadre furlane e i ecuilibris tal cjamp a cambiin, cul Udin che si fâs sburtâ indenant di Bruno Fernandes. Al rive propit dai siei pîts il cross che Di Natale al coreç dentri de puarte dai ospits al minût numar 31: al è un a zero.
Il Verona al patìs il colp e al fâs fature a tirâsi su, i blancs e neris a gjestissin la gare ma no somein cussì seneôs di staronzâ il vantaç e juste tal recupar dal prin timp i ospits a rivin a segnâ l’un a un contune biele conclusion di Toni su assist di Christodoupolous.
Il secont timp si vierç cul Verona in plene e l’Udin flap, distrat e distirât. Al rive cussì il secont gol veronês, cun Christodoupolous che al recupare un balon pierdût di Allan, al cor indenant e al induvine il tîr bon che al passe tal mieç des gjambis di Karnezis e si ferme tal sac.
Stramaccioni al zuie la cjarte Thereau e al spere che alc si movi indenant. Nol è cussì, o almancul nol è avonde, parcè che lis conclusions des bandis di Benussi no fasin masse pôre al puartîr dal Hellas, intant che i ospits a provin la vie dal cuintripît cun cualchi risultât, ma cence jemplâ la sporte di altris goi.
Al Udin i coventin plui zûc e plui caratar. Rivaraial a cjatâju finalmentri? E dulà? Sot dal arbul di Nadâl?
fur_Latn fur_Latn fur_Latn fur_Latn fur_Latn fur_Latn fur_Latn fur_Latn